khistorydata/jeongjo-sjw-relations huggingface dataset:
정조 19년 · 목
書啓以爲海美縣監韓性養性本庸鈍政多鄙瑣家近十里弊生百端衛眷房嬖大開賂門姻戚奴屬分設瘏市官需及雜役米二百十七石零抄出實結先爲執錢故正供所納皆是貧結而裝載愆期將至踰歲官需旣盡行錢故官廳以安與米取用其數九十四石零而還分不數民怨大起鄕校修補之校生願納爲一百五十二兩昨年還穀之未捧仍分爲四百十五石零今秋捧還尤極紊亂租代捧太而每石加捧三斗換租作米而厥數亦至六十石各穀捧上之加於分給本數者折米爲九十五石零其他斗斛之濫量錢還之減給貴糶別分之至及他境者或任吏奸或循顏私民情拂鬱謗言載路唐津縣監徐有升政多詳明民或稱譽而但居官稱久用心頗懈晚衙實欠於勵治濫觴亦至於妨務殺獄甚大而踰日乃檢祀典莫重而替人以行賣鄕錢六百十五兩雖云修補公廨而贖奴受賂鄕綱大壞勸分租五十餘石雖稱還給本主而中間滲漏謗言或聞還租之換作大米爲九十餘石移米之加捧浮費爲六十餘石外倉濫捧專任色吏之偸美石子受價未禁庫直之作奸大興郡守鄭文在莅任簡易爲治慈詳糴斛無濫而代捧之數謹遵法式籍米特蠲而荒歲之民果受實惠但稍欠剛嚴未盡東濕前郡守柳烇昨年災結之私用爲十結七卜四束今春賑穀之加報爲一百五十二石還穀之私自取用者大米爲八十六石租六十六石零太二十石俱係不法宜施讉勘沔川郡守尹寅國始至或疑衰倦稍久頗稱夢覺糴斛輕捧冠於諸邑而吏奸末盡察治族徵或招謗讟德山縣監林淳浩人旣剛明政又鍊達糴斛頗輕而升斗無費督校給糧而村閭不擾査櫛舊逋積弊思祛周行遠里窮民是撫前縣監金直休房嬖之納賂倉還之虛留稅米之作錢猶屬細故不必苛論而昨年災結五十八結五十八卜九東之私用今春賑穀七十六石零之加穀民怨大興久猶未已禮山縣監朴宗羽莅任屬耳毀譽無聞前縣監洪百淳今春官需抄出實結而每結捧租七十五斗如奸吏輩養戶之例取用其剩米三十六石零還米八十八石作錢立本取用其剩錢九十八兩零昨年還穀代錢極多大米每斗一錢四分式收捧而今春還作本色太一斗七分式收捧而今春換作大米民人受困莫甚於此昨年還穀之未捧仍分者各穀合爲二千三百五十三石零而分糴不足勤貸民間散給種子而無租則以米代捧無米則以錢從時直代捧合爲五百四十八石零而至今未報怨詈喧騰今秋還米之以太單代者爲二百九十七石災結之見偸於該吏者爲三十七結八十一卜六束稷山縣監趙重鎭本自柔善全役氣力政多姑息訟無別白猾吏得以售奸殘民故多受困還斛旣貽濫量之誚而災結之見偸於該色者爲八十三結九十九卜五束田多白徵民有怨言海面私賑稍慰飢口天安郡守尹厚東太尙仁原稍欠剛決志則願治而事或生疏牌閣赴役未戢猾校之斂錢外倉督還未禁監色之奪鼎俵災之該吏偸弄爲八十四結八十一卜還租之代捧違式爲八百八十八石民多受困怨言頗聞平澤縣監成鼎柱爲治雖欲勤勵處事本自柔弱多聽吏言或貽民弊還租二百石作錢雖代雇馬廳公用而已犯郡移之科雇馬錢一百兩募人願留而斂民充補雖諉吏鄕之作爲而其可曰不知新昌縣監李維稱手太鍊熟心或放過糴旣濫捧落無定限督校大鬧窮戶多流錢還分給每戶七錢三分而四種穀收納升合零碎民甖自竭吏橐徒官俵災之政亦多見欺二十四結零雖徵出於該吏而實無俵給於民人牙山縣監沈養之從容做治誠心愛民催科不急撫摩是先浦稅多蠲糴斛無濫値此荒歲足爲惠政但仁善太過剛果不足吏奸未戢民隱或聞昨冬還穀之未捧仍分爲五百七石零今年災結之該吏偸弄爲十八結五十五卜五束溫陽郡守卞緯鎭勤幹雖似長處體貌已多壞了經營專在於釣譽擧措徒歸於貽笑賑廳貿米除耗收捧而私取二十石耗每石七兩五錢式作錢合爲一百五十兩而盡歸私用貿米作錢時換出還米百石租二百五十石作錢而剩數爲七十兩巡營統營穀之作錢剩數爲四十五兩而亦歸私用昨年公廨修補時每戶米一斗式收斂號爲扶助米合一百二十一石十二斗而先用倉留秋出糴秋甉歲窮甿多有未納耗上殖耗實爲可矜還米二百三十三石零發賣作錢而十六石零用於公廨修理二百十六石零盡歸私用而每石三兩給民立本太十七石亦歸私用而每石一兩五錢給民立本兵營扶助不入公役而實幣設宴求媚於寫官營裨災結之該吏偸食爲四十二結六十六貧四束還穀之未捧仍分爲七百六十六石零其諸般貪鄙昏憒之狀實難容貸瑞山郡守兪岳柱志固願治守亦有確査括閑丁釐心軍籍而但下吏多欺小民受害富或免疤貧多疊役陞戶色之納賂何其未察捧還斛之濫量亦或招謗賑恤貿敗之村人受怗雖減前數而猶襲謬例以上栍邑監司柳焵事或生疏政欠明核巡路斥狀之語自歸罪歲政司阻訴之擧何以慰民不推代播之災失信可惜多許單代之例遵法不嚴褊裨縱恣蓋多招謗親屬往來或聞累政難捄列邑之飢荒無望一路之澄淸而道臣體重只擧大略以上本道監司洪州牧使柳誼守操廉潔做治勤勵永蠲浦稅巡課野農流戶還之一百餘石砲保錢之四百餘兩殘獨二千戶之籍租盡以官用防給一境皆聳隣邑亦頌前牧使鄭東愈貪饕之政謗猶如沸淫穢之習言亦可醜位太作錢剩條八十八兩零營穀作錢剩條一百九十兩大同斛上餘米作錢一百九兩零盡歸私橐還穀已捧而瞞新未捧之耗折米一百十石舊敗米蕩減條八十石以賑穀自備取用辛亥致敗米五百二十二石以甲寅大同相換每石十兩二錢執錢取剩又竝儲置作錢査出條鴻山敗太査出條留敗米耗條合錢二千九百八十八兩而雖云修廨未免料販癸丑春私錢一千四百六十一兩以詳定例分民作米合米四百八十七石而三百十一石零還報倉貸餘米竝耗收捧合爲一百九十二石零盡歸私橐癸丑秋監營作錢租二百五十石自官廳貿置甲寅春自庫中換米一百石作錢三百七十兩亦歸私橐其池瑣瑣染指種種浚膏之事指不勝屈閭閻良女之昏夜掠取非止一二而醜聲喧騰吏供明白人之無良胡至此極金井察訪丁若鏞諉以譴補專不事事而至於捧糴之際不禁吏橫致傷人命成歡察訪李尙友捧糴旣精郵民無怨立馬無闕馹弊思蘇以上本道沿路守令察訪振威縣令吳在斗心有所溺政故不勤濫觴濫杖民興謗讟徵族徵隣邑有流亡水原判官洪元燮地是處劇事多占便捧糴一委於首鄕而斛濫幾過一斗運材專任於該邑而馬貰只給半價始興縣令金思義勤於聽訟嚴以束吏捧糴旣精繕橋自備道塗所聽譽聲頗多良才察訪全佐天旣無顯疵亦闕赫譽以上他道沿路守令察訪敎曰繡衣復命係是民事不可緩也區區格例何必顧乎吏兵曹判堂郞爲牌招繡啓使之今日內回啓仍爲開政可以出代者出代
정조 19년 · 강
重推吏曹判書沈煥之兵曹判書李得臣
정조 19년 · 목
煥之得臣違召敎曰違牌過矣已例亦多更卽牌招使之入侍況民事不可緩無端遲滯以致侵暮事甚未安從重推考○煥之再違召敎曰果因實病而違牌云而繡啓係是民事重臣之病卽不過往來升降之症姑待差歇入侍回啓事分付更爲牌招
정조 19년 · 강
召見湖西暗行御史鄭晚錫吏曹判書沈煥之兵曹判書李得臣忠淸監司李鼎運于重熙堂
정조 19년 · 목
予謂晩錫曰諸邑民情比昨年何如晩錫曰沿海之民已自去春間有流亡之弊以此觀之比昨年似爲尤甚明春設賑恐不可已矣予曰御史別單大臣固難從近造朝回啓御史直爲出擧條可也予謂煥之曰當此荐歉之時迎送之弊有不可不顧且今糴政方殷賑事將議有難付之生手卿與繡衣爛熳商確從輕重稟處也予謂鼎運曰今年湖西民憂宵旰靡弛卿須體此意繡啓中賙賑停退等事卿須抄出成一笏記持去斟量善爲之
정조 19년 · 강
命湖西十三邑尤甚戶大同分數停退賙賑之政付之道伯磨鍊狀聞
정조 19년 · 목
御史鄭晩錫啓言湖西尤甚十三邑之歉荒殆甚於昨年昨年承豐登而或存甁儲今年則荐値大侵昨年無陳廢而但被風損今年則到處全陳今年田農雖云稍勝海浦諸邑旱田少而水田多四望平行一色荒蕪實無寸穗粒米之穫橡實荳葉倂日一食窮戶流亡無村無之其顑頷之狀遑汲之情歲前若是春後可知苟非別般救恤必致許多顚連今若精抄尤甚十三邑之尤甚戶大同抄出分數停退仍設賙賑則庶可爲接濟之方而但正供莫重公穀未數臣不敢仰請令廟堂講究稟處恐合事宜敎以十三邑尤甚處大同之差退在民力必爲實舒之端擬待新伯辭陛欲爲下敎矣爾言又若此尤甚邑尤甚處大同折半與全數間特許停退雖於十三邑外如有十分遑汲之民戶令道臣具由狀聞至於賙賑之政尤不可緩亦依爾言付之道伯悉心磨鍊狀聞事分付
정조 19년 · 목
御史鄭晩錫啓言湖西民瘼莫甚於錢還蓋歲末難捧以錢代收而有原詳定下詳定之例翌春分給不過若干零錢故實無種糧之需已爲窮蔀之弊而奸吏輩又從以舞弄以其耵逋添入其中歇價立本後膏潤屋若其貪宰墨守與之同賑民實不覺而受害忒甚爲道臣者視若尋常甚可駭也令道臣道內錢還嚴加禁斷宜矣敎以嶺南沿邑此弊爲小民切骨之瘼湖西又有是弊云者豈成說乎他道之皆然亦皆類推雖由於難捧而代捧其爲錢還則一也捧與分之準捧減分不問可知旣聞之後不可以事在旣往尋常看過此後更有現發幷與道伯難免重勘令廟堂別關嚴飭道伯
정조 19년 · 강
命牙山德山還穀虛留之該守令指名現告收殺懲創之方令道臣具意見狀聞
정조 19년 · 목
御史鄭晩錫啓言內浦列邑中牙山德山還弊最甚牙山貢津倉米虛留爲二千一百七十二石零太虛留爲五十石零德山司倉虛留米爲六百三十四石零租爲四百八十二石零太爲一百十四石零年還則仍分爲一千一百二十五石零虛留爲一百五十八石零安興餉米虛留爲二百八石儲置米虛留爲四百十石零兩邑穀簿或係軍需或係濟荒設置法意不輕而重而爲守令者專不致察多年積逋若是夥然事之駭然莫此爲甚請令道臣卽速釐正敎以令廟堂行會該道當該守令指名現告報來後草記論勘牙山貢津倉會付米虛留事關係尤不輕收殺與懲創之方別具意見使之狀聞
정조 19년 · 강
革湖西各邑富村契房之弊
정조 19년 · 목
御史鄭晩錫啓言各邑軍丁之逃老故未頉而族徵洞徵誠一痼瘼故各邑富村結爲契房而謀免軍役者亦一大弊臣於出道邑則盡罷契房之村代充冤徵之役而他餘諸邑亦宜一體釐革請令道臣嚴飭守宰各邑契房一切革罷從之
정조 19년 · 강
飭禁御營保米樂工作米濫捧之弊仍命樂工米明年捧納時遣備郞摘奸
정조 19년 · 목
御史鄭晩錫啓言禁御保米及樂工作米以京司之濫捧每名所收至於十一斗之多而樂院所納尤爲過多一充此役如就死地流亡相續最可矜惻嚴飭該營該院平斛輕捧斷不可已矣從之敎以其中樂院濫捧之弊甚於兩營明年捧納時令廟堂別遣備郞摘奸以爲懲一礪百之地
정조 19년 · 강
命湖西各營保米之明春當納者待新道臣下去精抄尤甚戶狀聞
정조 19년 · 목
御史鄭晩錫啓言各營作米最是重役也今年折半代錢實是莫大之惠而所餘折半當捧於明春矣此若以本色督之則民間形勢尤難辦備於市直騰踊之時明春耵納折半保米抄出尤甚邑尤甚戶竝爲代錢以紓民力恐合事宜敎以新伯下去後別加精抄尤甚戶使之後錄狀聞
정조 19년 · 강
命湖西各邑禁衛軍資保錢折半停退
정조 19년 · 목
御史鄭晩錫啓言各邑禁衛軍停番之布竝捧純錢實爲大惠而窮民匱乏甚於竿頭元戶二兩猶爲難辦況其資保之八兩何以竝納於一時若得折半停退待秋成畢捧則營門需用不過四五朔差遲而在窮民可爲息肩之一端故仰達矣從之敎以卽令廟堂星火行會
정조 19년 · 강
禁湖西設賑時守令自備以錢立本之弊仍命劃給賑資亦勿以錢
정조 19년 · 목
御史鄭晩錫啓言近年設賑時營邑自備率皆取用倉儲以詳定例分給錢還秋捧充補若値豐登民無甚害而如今歲荐歉則還爲生民重困之一端也今春湖西賑穀多以風落私價劃給取用倉穀分錢立本不辛歲浸民情多艱此後或値設賑之時則守令自備之以錢立本一切嚴禁朝家劃給亦勿以錢而若慮穀簿之耗縮則待豐登貿買充補恐合事宜矣從之
정조 19년 · 강
飭湖西各邑修築堤堰
정조 19년 · 목
御史鄭晩錫啓言堤堰備旱之要道而近來各邑全不致察雖存形址便成原陸如新昌之兄弟防築海美之殘山防築唐津之分津防築德山之大川防築皆有冒耕至若平澤縣有三處防築而泄水養柴取爲官用雖緣流來之謬規是豈設置之本意合德防築名於國內而今年春夏堤垌屢壞灌漑失利垌底沃土太半陳廢蓋比年歉荒多由於旱而備豫之方若是其疏此豈非失人事而遺地利乎令道臣嚴飭守令使之厚築恐合事宜從之
정조 19년 · 강
命兩湖道臣嚴禁稅大同船裝載時添補雜費仍飭捧上該司科外侵徵之弊
정조 19년 · 목
御史鄭晩錫啓言各邑稅大同裝載每十石船價一石雜費條二石或一石餘計給而船人輩自當上納矣自執籌船出後船格徵索比前倍蓰至若營門作米及移劃米則以其浮費之太過推諉不載橫徵無藝其添補之數加徵於民結及其上納則使該邑監色輩替當京司侵徵又倍船人故監色一經稅納負逋流離此誠各邑吏民難支之苦瘼令有司嚴束船格添補雜費氷爲蠲減亦飭捧上該司俾無科外侵徵恐合事宜敎以丹橋船隻之從勤勞下往旣除渠輩今倉時圖囑之弊則焉敢更事誅求於外邑乎爲先嚴飭該堂各別操切亦令廟堂嚴飭兩湖道臣明年行惡者自斷禁戢俾有實效
정조 19년 · 강
推沔川郡守尹寅國仍飭諸道烽臺抛置之弊
정조 19년 · 목
御史鄭晩錫啓言烽臺重地守直宜嚴而湖西諸邑多有闕直處臣之出道邑則各別嚴治而道內他邑從可推知請卽令兵曹嚴飭該道更勿如前抛置從之○兵曹判書李得臣啓言烽臺設置法意何如而今見湖西御史別單則沔川郡烽臺只令一名入直云事之疏虞莫此爲甚所當從重論勘而此與全然闕直有異請從重推考其餘列邑令道伯另加申飭俾無如前疏忽之弊從之敎以此後摘好若有現發之事當該守令依法典重勘之意自本曹嚴飭諸道
정조 19년 · 강
飭諸道狀聞戰防船改造時民弊矯捄之方
정조 19년 · 목
御史鄭晩錫啓言各邑戰防船改造時必抄境內富民差出代將責其工役之價所費少不下三百餘金當之者率皆傾敗故民產之漸致凋殘未必不由於此今若發賣各處之風落松別立一庫於水營殖利添補恐爲一分矯捄之方故仰達敎以令廟堂嚴飭諸道其所釐正之方使之狀聞
정조 19년 · 강
飭諸道所在內司及各司奴婢冤徵橫侵之弊
정조 19년 · 목
御史鄭晩錫啓言內司奴婢及各司奴婢之逃老故者若無加現不許頉下故白骨之冤徵族人之橫侵比軍役尤甚本邑推諉於京司京司徵代於本邑互相枝梧終不釐正小民無告實爲切骨之痛令廟堂亟講通變釐革之方恐不可已矣敎以年前飭禁何如則曾未幾何以冤徵橫侵之說至登於繡啓今日紀綱可謂掃地罷刷官付邑倅而弊日增痼無告怨咨言念及此恫若在已諸道若有道伯寧或任其爲弊乎從當別有考察之道令廟堂各別關飭諸道俾無敢以例飭一毫泛忽先自本道可以頉給者卽爲頉給如是而若有不謹現發於從近摘奸之行則當該守令付之道臣嚴杖後施以限年禁錮之典斷不可已竝以比意嚴飭
정조 19년 · 목
御史鄭晚錫啓言農用莫如牛無牛則失時失時則失稔而近年以來場巿貿販已成謬例富村私屠看作常事而內浦爲尤甚由是牛價騰踊貧戶莫得以畜焉連年荐歉未必不由於人力之不足令道臣申飭列邑各別禁斷恐宜矣從之
정조 19년 · 강
命湖西所在糧餉廳屯土依民結例執災減稅
정조 19년 · 목
御史鄭晚錫啓言糧餉廳屯土在於湖西諸邑而雖今年大侵亦無把束之給災白地空徵民情可矜令該廳依民結例執災減稅恐宜矣從之
정조 19년 · 강
命湖西繡啓所陳孝烈令該曹稟處
정조 19년 · 목
御史鄭晚錫啓言瑞山童蒙任列慶年十二母病䂨指嘗糞露立禱天延其數日之命過三年因以滅性新昌朴時茂父病斫左手五指以延三日母病以左手無指不能把刀嚙其右指德山吳命潝父病夢人告土猪利於病驚覺出門果得土猪以瘳其病唐津朴福突妻申召史年十九其夫死葬後三日解衣掛夫墓自投前浦溫陽任得大之妻巫女金莫今年十七夫得奇疾聞人肉可毉自割其腿以饋得瘳後數月以別症死莫今以姑老無養不死且以巫易失行棄之力織農極其孝養或以童騃或以卑賤能全其天用卓其行宜施褒旌以樹風聲令該曹稟處似好矣從之敎以吏兵判今旣登筵繡衣之監司守令論列書啓稟處
정조 19년 · 강
命忠淸前監司柳焵罷職海美前縣監韓聖養大興前郡守柳烇德山前縣監金直休振威縣令吳在斗拿問敢勘唐津縣監徐有升待畢糴拿問洪州前牧使鄭東愈溫陽郡守卞緯鎭事竝令道臣嚴査以聞天安郡守尹厚東事亦爲糾察狀聞平澤縣監成鼎柱新昌縣監李惟稱瑞山郡守兪岳柱水原判官洪元燮竝推考
정조 19년 · 목
吏曹判書沈煥之啓言此湖西暗行御史鄭晚錫書啓也海美前縣監韓聖養唐津縣監徐有升大興前郡守柳烇洪州前牧使鄭東愈德山前縣監金直休振威縣令吳在斗論其罪狀雖有輕重之別或係賓饕不法或係懈弛不謹請竝令該府拿問嚴勘禮山前縣監洪百淳雖多不法之事今已遭故遞職請姑置之從之敎以此時易倅甚重難雖拿來離官亦甚難處徐有升則所犯旣與入已有異如祀典替行行檢踰日及勸分租還給中間不察委折待畢捧糴設賑爲否間停當然後拿來嚴問而畿邑守令則卽爲拿問至於鄭東愈意謂精明繡啓若此其所犯之如何及或爲斂怨所致與否令新道伯別歧廉探嚴査狀聞後以爲拿問勘處之地又啓言天安郡守尹厚東稷山縣監趙重鎭論其所犯不可仍置請爲先罷黜敎以偸結之見欺固有罪矣繡衣已爲一一徵出分給民間云苟非大不法此時守令之遞易亦甚重難更以繡啓條件令新道伯別加糾察如有一毫利已妨公之端據實狀聞當分等嚴處矣又啓言平澤縣監成鼎柱新昌縣監李惟稱瑞山郡守兪岳柱水原判官洪元燮論其罪狀竝宜罷拿而當此窮歲捧糴之際守令遞易大關民弊請姑先推考從之又啓言溫陽郡守卞緯鎭其罪狀俱係不法請令道伯各別嚴査狀聞後稟處從之又啓言忠淸前監司柳焵合有勘處之道而道臣體重以此等微細之事直爲請罪有欠事面請今姑置之敎以罷職又啓言本道栍邑守令中大興郡守鄭文在沔川郡守尹寅國德山縣監林淳浩禮山縣監朴宗羽牙山縣監沈養之沿路守令察訪洪州牧使柳誼金井前察訪丁若鏞成歡察訪李尙友他道沿路守令察訪始興縣令金思義良才察訪金佑天或有褒語或有貶辭而別無優異之蹟亦無顯著之疵請幷勿論從之
정조 19년 · 강
推吏曹判書沈煥之仍命純陵參奉金宗▣和陵參奉韓膺林望筒勿施擇差其代
정조 19년 · 목
吏曹判書沈煥之啓言純陵參奉金宗▣和陵參奉韓膺林再昨都政擬望受點矣追聞宗▣作故膺林遭故云臣之矇然不察極爲惶恐請原望筒勿施敎以卿則推考望筒勿施其代必以道內有物望人差出
정조 19년 · 강
命以來正月初四日親行社稷祈穀大祭
정조 19년 · 목
因禮曹取稟有是命又因省牲器取稟敎以親臨磨鍊○兵曹判書李得臣啓言社稷祈穀大祭親行時何營軍兵隨駕留陣禁軍及馬步軍以幾番幾哨磨鍊而禁衛營鄕軍停番矣各軍門餘軍留營何以爲之敎以訓局步軍十五哨馬軍五哨爲先後廂禁軍三番隨駕御營廳留陣其餘置之
정조 19년 · 강
命右議政尹蓍東趁祈穀大祭誓戒出膺左議政蔡濟恭肅命遲速亦令備郞知來
정조 19년 · 목
敎曰祈穀大祭當親行誓戒在於廿六夜獻官以議政塡差其前簉朝然後可以備儀三疏出膺自是常規則亦難以一兩日內肅命敦迫惟在疏擧排日之如何此意令備郞傳于右相而左相愼節近得差勝否親享獻官雖命勿差出肅當在歲前乎亦令備郞往傳此意後知來
정조 19년 · 강
申明文宰付護軍之例
정조 19년 · 목
因二十日祿都目望筒敎以此一款每欲申明舊例亟革謬習矣官職自有品數則亞於大官一等之崇祿判書以下甘受編伍之軍銜恥爲肅拜之正窠一番開路無異金石之典司直忽爲淸且貴之職至於上護軍大護軍護軍副護軍等眞箇祿窠則人賤之首作武臣及中庶之例授者然職品之倒置官方之壞損莫甚於此古人則猶以堂下大夫郞階之一或越次謂之以戝職況此職銜之無端破壞格例決不可一任其所爲觀於政曹文蹟碑狀記實已例不難知矣先正文正公猶以護軍入於卜相之望今人之取便襲謬豈不寒心自今朔頒祿修明軍分付銓曹
정조 19년 · 강
命留守監司兵水使防禦使遞來人及新除各道營將之付護軍者竝令肅謝其餘置之
정조 19년 · 목
承旨申耆啓言今因祿都目望筒高品軍銜改付護軍事旣有成命而亦不可無一番稟定者槪卿宰以下之置處於司直之窠大違故規而自乙酉三十餘年轉成謬例當此修明舊典之時肅拜一款宜有一定之規從今以後留守監司兵水使防禦使遞來人及新除授各道營將之付護軍者皆依舊式使之肅謝其餘則一依司直無肅拜之例竝置之恐合事宜故仰達矣從之
정조 19년 · 강
飭嫌路太廣之弊
정조 19년 · 목
承旨趙鎭寬啓言近來嫌路太廣誠一痼弊甚至於殿最之薄警官師之相規未或加之以惡言而猶且引而爲嫌著作世讎如是之故監司無以嚴於考課而繡啓臺評亦無以指陳得夫此豈古規然哉臣意則此等處痛加禁斷恐合事宜敎以嫌路太廣此亦朝綱所關昔在先朝嚴禁此等之習故判書金漢耆亦不敢作嫌於一故相卽此朝令之遵行可以驗矣近來則習俗日甚不古而無名之處義不關之引嫌徒損事面非止一端此後申加嚴飭更勿蹈襲
정조 19년 · 강
命時囚李海淸議處金樂敬附過放送
정조 19년 · 목
義禁府啓言前佐郞李海淸原情以爲令番親政時望筒不能續續書納自速怠慢之罪云曾經侍從請議處允之又啓言引儀金樂敬原情以爲朴民淳肅單不能照察徑先捧呈自顧罪犯萬戮猶輕云請刑推得情敎以附過放送
정조 19년 · 강
右議政尹蓍東上疏辭職賜批
정조 19년 · 목
批以追將初諭餘意申申於昨批世道之責非卿伊誰此係簉朝後事而廊廟無賢勞之相小大朝儀三宰攝其事似此體貌於古有否古之大臣亦多出膺於初章再牒者已規可按卿若念到於此豈俟駕屨之戒乎卿須深量不日幡然仍命遣史官傳諭
정조 19년 · 강
重推知製敎朴吉源使之改撰忠淸監司李鼎運敎書
정조 19년 · 목
因忠淸監司李鼎運敎書敎曰旣云本道有若河南之邵程無愧海東之鄒魯而乃以習俗註誤人心誣惑爲辭註是何事惑者何說代撰王言體貌自別禮待士夫鄕之道豈可若是謾易乎當該知製敎朴吉源爲先從重推考敎書使之改撰
정조 19년 · 강
命侍從堂上未爲該曹佐貳者口傳擬入除前同知李膺擧知中樞令地方官諭其年老未盡用之意
정조 19년 · 목
敎曰該曹佐貳中差祭及未肅拜人與呈告敦寧都正許遞諸道抄出成册大政日付籤卷中侍從堂上未爲佐貳者令該曹口傳擬入曾聞故相言知其爲一鄕之所稱特命除官從宦而年踰八十旋以壽職陞資至資憲前同知李膺擧知中樞作闕除授成送官敎於道伯令地方官諭其年老未盡用之意事下諭于平安監司○以柳憲周爲兵曹參議申光祜爲工曹參議李章五爲敦寧都正口傳也
정조 19년 · 강
命宣傳官趙達洙陞敍
정조 19년 · 목
敎曰今乙卯年宣傳官射講計劃射講居首宣傳官趙達洙陞敍
정조 19년 · 강
遞承旨李勉兢以南公轍代之尋遞以金勉柱代之前望也
정조 19년 · 강
召見忠淸監司李鼎運于重熙堂
정조 19년 · 목
予謂鼎運曰今年湖西荐歉災邑中擇其尤甚處賙賑之道預善措處俾無一夫之塡壑而繡啓中大同停退事亦量宜分數爲之也又敎曰湖鄕邪學近頗熾盛聞丁若鏞能體斥補之意邪學之首倡者報囚營獄卿到營後嚴覈痛懲好矣
정조 19년 · 강
判下秋曹獄案命尹鳳儀加刑李成燁酌處吳北述及復核實初檢官前牧使李彥植施禁錮之典成獄時道伯李敬一罷職仍禁檢庭用刑之謬規金興卜嚴問捧遲晚金岳只速捧直招朴順三渭昌事問于領左相草記金先伊更加看詳以聞朴仁興嚴訊取服
정조 19년 · 강
備局以興武院設置條件關問平安監司金載瓉以啓
정조 19년 · 목
備局啓言頃以平安監營興武院設始節目擧行條件詳細條列報來之意依下敎關問於平安監司金載瓉處矣自該道今始報來以爲本道武技勸奬之方前後飭諭極其申嚴其在對揚之道另加勸課期有興作之效略備財穀別設一所試取居接分日肄習逐朔考試以爲準二百步後抄上之地而其所設施之節則參互兵營貢武院本營振武士措置之規略有所增加措劃未久節目纔成故設院居接自今朔始爲施行各邑抄上之法姑未及限故先以營下及近邑中能射百五十步者四人今姑入接以爲次次抄塡之計仍以節目一通修成册上送矣節目玆以捧入而所抄額數雖少勸課之節目頗詳此後肄習之方激勸之道另加措處別爲儲養使一道武士咸知聳勸之意請分付允之
정조 19년 · 강
召見諸承旨及藥院提調于誠正閣
정조 19년 · 목
敎曰近日暄溫何待歲後視事取稟自今日依例入之事該房知悉
정조 19년 · 강
命明夜受誓戒正時以三更四點子時正刻爲之仍命誓戒時殿庭及政府行禮皆準此著爲式
정조 19년 · 목
敎曰明夜受誓戒正時以三更四點子時正刻爲之今人之筋力不若古人誓戒異於享祀祈穀誓戒每値臘沍隆寒時刻之只屬當日差早爲之於禮無不可雖以享時言之近於宮享用兩本宮享祀時刻者要欲事係宮享使人便之兼欲遵述兩本宮舊禮也享時猶如此況誓戒乎自今爲式以誓戒爲名則殿庭行禮政府行禮皆以子時正刻爲之事載之宗伯故事
정조 19년 · 목
疏略曰臣之不可冒膺相職大要有三其一無才無德無學術無資歷上而當累聖政下而必災一身其二痼疾嬰身鬼事將迫陳力就列亦難自效論道經邦尙矣無望其三情懇之至切從前不敢言者乃今忘僭而畢陳焉臣母新年八十有九篤老沈痾長委床席似此情理豈可暫時離捨爲東帶從仕之計哉休官歸養之請宣上久矣臣實嚴畏趑趄母亦禁切不許言私一日二日以至于今只緣聖恩偏荷天高地厚南島待刑縷命將絕而惟聖上一活之西寒禦魑罪犯罔赦而惟聖上再生之從而滌蕩之抆拭之臣之愛戴感結必欲死報之誠天日臨之而今者冥升不已進長百僚涯分踰溢畢竟無幸自孼莫逭則其爲淸朝之不祥孰大於是哉伏願亟收臣新授職秩批以初諭與再批先言取於卿之意重以世道勉勵之卿之身卿必不以爲已有況今三疏之常例已修卿之出膺今日可明日亦可寄在傳諭史官口宣疏中所及親年篤老卿辭過矣老人之視聽動作倍勝於卿稔所聞知卿雖欲逡巡鄭重得乎望須卽起肅命以聽予肝膈之敷示仍命遣史官傳諭
정조 19년 · 강
吏曹判書沈煥之上疏辭職賜例批
정조 19년 · 강
命以明日行常參及抄啓文臣頒賞進箋宣傳官頒賞三十日次對亦爲進定
정조 19년 · 목
因明日常參經筵取稟敎以經筵停常參爲之又敎四年例抄啓文臣頒賞進箋當於明日親臨爲之處所便殿爲之宣傳官頒賞亦於明日爲之又敎曰三十日次對進定於明日諸宰先爲來會以待大臣去就吏兵曹增窠事旣有待大臣造朝曾經吏判元戎及時任吏兵判武將來會同議稟奏之命明日次對後爲之事分付該曹
정조 19년 · 강
飭兩司依例詣臺以尹序東爲司諫前望也
정조 19년 · 목
敎曰常參次對有命而近日兩司未見有行公詣臺之擧豈可使聞於隣國者今則在京者四人而未差一窠亦當差出明日則無敢請牌皆今依例詣臺事嚴飭兩司
정조 19년 · 강
判下金吾囚供命韓聖養待待命拿囚金直休吳在斗等隨其拿囚卽爲捧供李海靑從重勘律愼性眞柳烇議處配李廷麟鏡城府
정조 19년 · 목
義禁府啓言德山前縣監金直休振威縣令吳在斗大興前郡守柳烇海美前縣監韓聖養拿問嚴勘事傳旨啓下矣柳烇今已待命拿囚而吳在斗方在任所金直休以沃川郡守亦在任所云發遣羅將拿來韓聖養以兼營將守令時在任所依例發遣書吏交代後拿來允之敎以韓聖養則下送府隸爲弊宜念待待命其餘隨其拿囚隨卽捧供俾無臨歲滯囚之弊又啓言李海淸望單不爲連續請緩之罪極爲可駭請以此照律敎以渠罪旣非望筒正書之遲滯則供語可謂問東答西不知嚴畏擅離座次之罪從重勘律以聞又啓言藍浦前縣監愼性眞原情以爲渠雖愚迷豈不知整理穀之至重且大乎今年五月赴任該縣聞流來謬規則捧糴之時元無作石之事故今秋開倉前預頒作石之令又平斗斛一從民願尋常元還這這作石則莫重整理穀豈敢有斗斗捧納之事整理倉造設於官衙前庭一一躬自監捧而色落一依節目視他減省每石作納時必以半升精浮作石捧納時或有單五斗來納者問其委折則輸納之民散在各里未及收合作石以來云云故事勢似然退却有弊依所納捧上色落則又以半升中三分一精浮若是之際單五升捧納要不過十分之一此則雖欲作石果是行不得之事五十石耗條每石一斗五升及間或單五斗所捧通同作石畢捧之後計其剩數則爲三斗三升故留置庫中以爲明春分給時區處則豈敢有一毫濫捧之事至若當初分給則事在渠之未到之前而前月因本道巡營甘結査報時執簿親覈多歧廉探則八面抄數爲一百五十戶而三戶作一注非每注非各給一兩之面捧成册班班可考受食民納租時所言亦合成册中分給之數至於伊時面任主人輩烟價酒債之私相與授事則如或得聞果以何心不爲報營甘自陷於欺罔之科乎云曾經侍從請議處允之又啓言大興前郡守柳烇原情以爲災結私用十結事昨年災結浩多大興八面之災將近四百結故其俵災之時恐或消融親執分俵則其所推得爲十結故馳往營門具言其由仍爲還納則其時監司臣李亨元以爲旣已磨勘今雖還納營門亦無區處之道加執災或加分俵間善爲區處爲言更欲執災則書爲刈穫無憑可考欲爲加分則以十結之數無以均分於八面百爾思量計無所出果爲補用於歲前兩次救急雖曰補賑無異私用賑穀一百五十石加報事則十三巡賑恤營裨逐巡下來故眼同計石計口分給卽其地與營裨隨所入修整文書報于營門則雖欲加報何以掩遮營裨之眼乎加報一款初無是事大米八十六石租六十石零太二十石取用事則渠自昨年十一月至今年五月朔需米計除果爲自備補賑又有不足之數不得已取用六十石大米卽爲還報今此八十六石云者似是錯認勿論六十石八十石雖卽還報初旣取用則何敢辭其罪至於租六十石則分賑簸揚之際欠縮甚多以營門應會減之數充其縮而不足猶爲六十石故自當報克則與私用有異二十石太則近二千口設賑時醬太不足故果先取用旋卽還報云請刑推得情敎以除刑推議處又以雲寵前萬戶李廷麟押來拿囚啓敎以依同罪他囚今日內勘放後草記又啓請廷麟鏡城府定配押送允之
정조 19년 · 강
命嶺南別試武士可用人指名旱記其餘給糧下送重推該道道帥臣關問抄報不善委折
정조 19년 · 목
兵曹啓言本曹草記嶺南別試武士更試草記事允下矣本道試取時鐵箭過一百五十步者五人片箭二中者二人武經中通三書者六人以其該道入格技藝試取則咸安出身趙台鉉淸道閑良李衡義宜寧閑良權哲夏咸安閑良趙文珩丹城閑良權思良鐵箭俱未入格玄風閑良金五運片箭不中星州閑良崔柱岳講不金海閑良盧璧壽片箭一巡貫二中咸陽閑良權思正司馬法孫武子通淸道出身金宗器三略略孫武子粗興海閑良鄭檍三略略孫武子粗陜川出身周鳳鳴三略粗孫武子略尙州閑良鄭胤暹司馬法粗三略略敎曰其中可用者何人乎指名草記其餘給糧下送當初抄報之該道事極爲不誠當該道帥臣爲先從重推考其委折關問草記
정조 19년 · 강
飭禁內三廳曹司日用濫費之規仍命許彬入仕時首犯者査出重勘
정조 19년 · 목
兵曹啓言依下敎捉致內三廳下隸各廳曹司日用之比前倍入委折嚴棍査問則宣傳官廳下隸所告內以爲癸卯年持敎揭板以後廳中浮費定式省減矣不知自何年次次漸加而其間許彬金煐之入仕也其所濫用果有傳說而其時先進之誰某不能詳記以近日言之則梁埉柳得源或稱賣椎之乾禮錢或稱賭博之所入錢或令煎鐵之備待或今全雉首鶉炙之進呈此等事皆是前所未有之別例創開者云武兼廳下隸以爲甲辰年間兪碩柱申處文創捧正軸錢二十兩而其後金龍弼李潤瑞又創賣椎之例浮費自然過多而近來則曹司別無比前浮費之事云部將廳下隸以爲丁未戊申間李潤基洪哲宋良佑創出賣椎之法不無過濫之弊而其後行首李性喆掌務成範鎭慮有後弊日用凡節一會量減尙今遵行云守門將廳下隸以爲丁未年間李基豊楊達源李長炫又創賣椎之例尙今襲謬云矣各廳武士之侵困新來辨食酒饍雖曰年少戲劇流來古風而至若賣椎乾禮雜技所需之以錢乾沒全雉首煎鐵鶉炙等多般討索皆是創有之事自歸濫徵之科者已極駭然且況持敎揭板寔出於軫念武士省減浮費之朝家德意則其在各廳奉行之道固當小心遵守毋或違越而揭板未幾濫索漸加創出無前之各色致使貧殘新進將至難堪者尤萬萬可駭武兼部守三廳雖曰多少之不侔而其違式犯科則一也不可無一體論勘以懲日後梁埉柳得源兪碩柱申處文李潤瑞金龍弼李潤基洪哲宋良佑李基豊楊達源李長炫及許彬金煐入仕時不能檢飭之行首掌務宣傳官請竝令該府拿問嚴處敎以許彬金煐之當該者何難査得有此移罪行首掌務之擧堂堂本兵衙門只覈討雉索鶉之飮食賤弁輩者豈成說乎宣廳則許彬時爲首犯云其人査出草記重勘此後宣廳又或有此等之事則不但當者之重勘行首宣傳官及承傳宣傳官削其薦汰其職逐送鄕外俾識土味至於部守廳何足責而其爲違令之罪一也最先首犯者與宣廳同律施行草記惜乎梁埉名何登供蚩蚩柳得源獨入現告中此蓋廳隸侮蔑柔不惡之兩人而然者下輩所爲極爲痛惡令訓禁衛將更爲嚴棍捧誣招侤音草記若或抵賴移送刑曹嚴刑定配
정조 19년 · 강
推大司成李書九牌招察任
정조 19년 · 목
敎曰泮長之尙無節拍而有召則輒違事體所在寧容乃爾行大司成李書九推考待開門牌招察任
정조 19년 · 강
還送平安監司金載瓉狀本仍飭孟山縣監金基豊矯救邑弊
정조 19년 · 목
載瓉以還穀封倉過期後防報事請罷基豊敎以該倅治績曾所稔知爲其蘇弊有此特除而八百戶總之當年還外加捧三千包逋穀可謂勤勵豈必勘罪狀啓還下送使之專意矯救之方事嚴飭之意回諭
정조 19년 · 강
廣州留守徐有隣狀陳城餉軍政等釐弊諸條竝從之
정조 19년 · 강
命廣州判官兼帶守禦營前營將減其所帶從事官
정조 19년 · 목
廣州留守徐有隣狀啓以爲臣營出鎭後府尹所帶前營將之任移送利川之意已自備局啓下行會而臣於莅任之後揆以事勢則自有萬萬掣肘者營將之邑必置七八人將校二百名標下而若欲竝今利川如數設始則以今財力以今軍丁何以辦得七八人料條二百名簽額若今廣州所在之將校標下輪回往來以聽節制則其爲弊端不一而足本府判官旣居營下將校標下依舊自在若使判官仍作前營將則軍制事面俱爲便當或者以堂下判官之兼營將難之而非但利川府使本府判官雖有府使判官之別而同是堂下雖以他道已例言之關西之嘉山郡守關北之洪原縣監俱以堂下郡守縣監皆兼前營將鏡城判官以堂下判官亦兼親騎衛衛將已例班班可考守禦營前營將屬之本府判官前帶從事之任旣兼營將有難仍帶且總廳所無之從事官守營亦不必獨置從事官特爲減下恐合事宜請令廟堂稟處敎以依狀請施行事行會節目卽爲付標
정조 19년 · 강
以吳鼎源爲司諫前望也
정조 19년 · 강
御熙政堂行常參賓對頒抄啓文臣宣傳官都計劃賞格受抄啓文臣謝箋
정조 19년 · 목
具翼善冠袞龍袍陞座大臣備堂以下及常參官抄啓文臣宣傳官入庭行禮訖大臣備堂等陞殿奏事予謂右議政尹蓍東曰卿之通籍四十二年立朝不滿十年云而今於此筵見卿亦可見窮通之各有其時矣蓍東曰臣厚蒙兩朝恩造中問擯斥亦莫非生成之澤予曰卿之齟齬於世者果是卿收效處今於爰立之初須益自勉勵也○抄啓文臣宣傳官頒賞如儀舊抄啓文臣李明淵以陞敍新抄啓文臣金履永以親試居首錫馬申鳳朝以課試居首陞餘洪奭周以課講居首金近淳以連三次居首錫馬李勉昇以九月朔試射居首出六竝進箋稱謝○親試計劃金履永七十五分半陞六代熟馬一疋面給黃基天七十四分拔去代紙三卷曺錫中七十三分半豹皮一令崔光奉七十二分半虎皮一令吳泰曾六十五分半申鳳朝六十五分各紙七卷筆十五枝墨五笏申絢五十七分金近淳五十五分半金照周五十四分半洪藥浚五十二分半權晙五十一分各紙五卷筆十枝墨三分姜浚欽四十九分趙萬元金處巖四十四分金熙洛四十一分李勉昇洪奭周四十分半各紙四卷筆八枝墨二笏具得魯三十四分半李東萬二十九分半尹致永二十六分半柳台佐二十五分各紙三卷筆六枝墨二笏柳遠鳴二十九分拔去代紙二卷李英發十八分紙二卷筆二枝墨一笏洪命周十四分半宋冕載十分半未準試秩徐俊輔十六分嚴耆十四分半各紙一卷筆二枝墨一笏課試計劃申鳳朝四十三分半準職金處巖四十一分半豹皮一令權晙三十九分半虎皮一令崔光泰金近淳金履永三十八分半曺錫中三十七分吳泰曾三十四分半洪奭周三十一分申絢三十分各紙五卷筆十枝墨三笏黃基天三十七分拔去代紙二卷洪樂浚二十六分姜浚欽二十五分半金熙周二十三分趙萬元二十一分李東萬二十分半各紙四卷筆八枝墨二笏柳遠鳴二十一分拔去代紙一卷具得魯十五分金熙洛十四分半李勉昇十四分柳台佐李英發十分各紙三卷筆六枝墨二笏尹致永五分宋冕載四分半洪命周二分半未準試秩徐俊輔二分半各紙一卷筆二枝墨一笏課講計畵洪奭周十六分半陞六代熟馬一疋面給金近淳十三分半豹皮一令洪樂浚七分半虎皮一令姜浚欽五分紙二卷筆二枝墨一笏洪命周四分半未準試秩徐俊輔六分金履載四分半各紙一卷筆二枝墨一笏黃基天四分半拔去代紙一卷
정조 19년 · 강
右議政尹蓍東乞解相職不許
정조 19년 · 목
蓍東啓言臣年衰病痼識蔑才短雖微末有司之職無一可以擬議國之輔相何等重任而冒叨於人望之外自量人器萬無堪當之望大而債誤國事身陷重辭小而歇後伴食貽笑四方則臣身狼狽有不足恤其辱聖簡羞朝廷爲如何哉伏願亟賜斥退改卜賢德敎以所辭萬萬過矣
정조 19년 · 강
右議政尹蓍東陳勉頤養節宣之方賜批
정조 19년 · 목
蓍東啓言目今悠悠萬事莫大於保嗇聖躬聖人志氣雖無時而衰血氣則有時而衰竊覸聖上夜分不寐昧爽丕顯簿書期會無不親自照檢如殺獄文案浩汗繁複而無不詳覽細究惟恐一夫之不盡其情雖天縱聰明不以爲疲其於頤養節宣之方則終有乖焉文王之罔攸兼與罔敢知于玆誠可爲千古人君之師法而敢之一字尤宜翫味庶獄之重猶尙如此則諸凡有司之事無不皆然伏願深留聖意於綱擧目張晦身腴內之訓以爲祈永無疆之基焉敎以卿言甚好當體念矣
정조 19년 · 강
右議政尹蓍東陳保傳蒙養之方賜批
정조 19년 · 목
蓍東啓言天祐我東元子誔降衣尺漸長億兆繫望方今焉務豈有過於蒙以養正乎養正之道固無外於漢臣保傅傳而其諉之易入日遷善不自知者又莫要於殿下躬率而身敎之殿宮翼翼之孝壺闈刑御之化奉先之誠接下之恭惡衣服而菲食飮朝聽政而夕修令無一不可爲監法而傲慢邪僻之事無自而接乎耳目留於心志以至於習與知長化與心成則太平萬世其自今始此雖老生常談而臣之藉手爲說舍是而何求伏願留念焉敎以卿言尤好當體念矣
정조 19년 · 강
右議政尹蓍東請奬進窮經飭躬之士賜批
정조 19년 · 목
蓍東啓言近來名檢掃地讀書種絕轉輾沈痼莫可救藥專由於士林之宗匠山野無宿德莫有矜式與畏憚陵夷乖敗誠可傷歎然宗匠與宿德卒難得來惟宜博訪年力富强窮經飭躬之土扶植奬進積以年歲一以書當今儲養作成之方一以成日後旁招登崇之美質實是目下急務伏願留念焉敎以卿言亦好當留意矣
정조 19년 · 강
命廉吏之選從近擧行
정조 19년 · 목
右議政尹蓍東啓言近來京外儲蓄之枵然大小民生之困瘁莫不由於奢侈之相尙貪墨之成風有識之憂容有極乎淸白吏之選實爲國朝故事生者進秩死者錄後以爲一世聳勸之方者法意甚好而肅廟甲戌以後更無選焉先朝亦因筵臣建白議薦未及磨勘遂成無用之故紙甚可歎也伏願特下成命使依例各薦幾人仍令廟堂會議磨勘以示朝家崇奬廉吏勸戒具僚從之敎以從近使之擧行
정조 19년 · 강
右議政尹蓍東請明義理以靖世道壹民志賜批
정조 19년 · 목
蓍東啓言賤臣再疏批旨中責勉之敎有非如臣愚魯所敢承當者而靖世道壹民志然後庶績咸熙百工允釐大抵明義一部之書所以闡聖神傳心之丕謨包春秋討亂之大法而溯論其源則是書之義理與某年之義理前後一貫也聖諭中假麟經之筆編明義之書者卽大聖人仁精義盡之玉衡金秤永有辭於天下萬世國而無是不得爲國人而無是不得爲人今日廷臣之所以事殿下捨此義則無以爲殿下之臣噫乙未之逆權輿於其年而魯禧麟謙其塗雖殊其謀則同爲逆於某年者其勢得不爲逆於乙未乎其始也背馳於我聖上所執大正至嚴之義理而其終則沮戲於先大王所傳惟精惟一之心法此所以義理之一貫於前後而亂逆之殊塗而同謀者也嗚呼一部明義之義昭揭於天地之間然後忠逆之界乃判君臣之倫大明而朝臣之年少後進之輩皆可以洞然知亂逆之有本義理之一貫矣竊願殿下遠覽永圖於消長屈伸之際動靜施措默運神智深恐義理之不明常戒彝倫之或虧俾今血氣之倫咸曉堅定之聖度則世道之靖民志之臺速如置郵何待期月如臣愚魯亦得以奉而周施仰贊一初淸明之治敎矣敎以卿言意在立脚藉手欲作一副當規模予亦當隨處留念矣
정조 19년 · 목
右議政尹蓍東啓言李義弼之疏語無論當否如何以懸法之首犯至被投界有北之典臣非敢曰義弼之無罪以大體言之憲長之職朝家所禮遇且以言事爲名而句語間不能照檢之故遠地投竄將至經年句語間不能照檢其失小都憲之言事被謫久靳賜環所關大然則豈不爲聽聞之惑而政治之累乎伏願特許放還焉從之
정조 19년 · 강
右議政尹蓍東請韓鍮事金吾之案洗草從之
정조 19년 · 목
蓍東啓言聖上代聽時睿章讀之者孰不感激飮泣辛卯韓鍮事公私文跡石室秘府之藏皆在洗草之中而金吾之案獨未聞一例洗草先朝處分時下敎炳如日星丙申初其時同罪人伸理之筵敎亦極懇到而鍮以草野韋布能辦一死則揆以朝家刑政恐不宜一伸一屈乞命該府亦爲洗草以爲雪冤闡義之方敎以丙申初宰臣疏批答一句人皆見之矣自此昭然無憾洗草之獨漏若有是也亦非批答之本意問于該府洗草
정조 19년 · 강
推兵曹判書李得臣命部將朴東源特爲相換
정조 19년 · 목
得臣前奏都政所除部將朴東源卽末薦出身而矇然擬望於部將請相換右議政尹蓍東以得臣之不請改差而直請相換事體未安請推考當該部將改差從之敎以朴東源則特爲相換
정조 19년 · 목
吏曹判書沈煥之啓言社稷祈穀大祭親臨受誓戒時禮儀使以曾經禮判人塡差事有命矣曾經禮判中無故之人只有鄭好仁具庠而好仁方帶金吾之任何以爲之敎以然則判義禁許遞
정조 19년 · 강
推湖西湖南道臣命兩湖昨今尤甚邑帳籍未及辦備處令道臣詳覈更爲退限
정조 19년 · 목
漢城判尹具㢞啓言今式年三南北關帳籍之限歲前停退寔出於軫念民勢之德意而嶺南與北關帳籍則今已盡數上來兩南帳籍中尙未上來者忠淸道爲十四邑全羅道爲三十三邑矣籍法何等至重而若是過限以致式年獻民數之經歲未修啓揆以法綱殊涉駭然請各該道臣從重推考未到各邑帳册卽速上送之意嚴加申飭從之敎以兩湖之昨今年尤甚而未及措備處令道臣詳覈更爲退限
정조 19년 · 강
命自明年歲首行新錢利條錢劃給度支
정조 19년 · 목
戶曹判書李時秀啓言鑄錢今已畢役而利條爲二萬六百五十四兩矣自前例皆稟旨區處今番則何以爲之詢于大臣右議政尹蓍東曰地部經費方患難繼依昨年例盡爲劃給地部似好矣從之時秀曰新錢今已畢鑄請自明年歲首爲始行用從之
정조 19년 · 강
司諫吳鼎源持平申絢以柳師文啓辭不得承批事引避賜批
정조 19년 · 목
絢傳啓至柳師文事予曰此非如是之事今日則停啓可也絢曰臣意則斷不可停啓矣予不賜批答絢啓言臣傳啓之除以柳師文停啓事聖敎縷縷而噫彼師文罪犯深重萬無停啓之路屢度爭執竟未承批以此情踪何敢一刻晏然臺次乎請命遞斥臣職批以勿辭承旨申耆曰持平申絢一日再啓煩瀆退待物論鼎源傳啓至柳師文事予曰俄已諭之矣此事如欲究竟則其時發啓臺臣當盤問覈實而如是之際徒致紛拏以此以彼不如速停之爲宜旣不請盤問又不停啓則其將何時出場乎鼎源曰其所罪犯旣關人臣之極罪則無端停啓不成刑政予又不賜批答鼎源啓言柳師文停啓事飭敎屢勤臣非不仰體聖意之有在而第念師文罪犯至重而其中詬天罵日凶言悖說至登諫長之疏一款尤是鐵案此事未得嚴査究竟之前萬無停啓之路而傳啓之後竟未承批旨臣滿心慙恧無地自容以此情踪何可一刻晏然於臺次乎請命遞斥臣職批以勿辭承旨申耆曰司諫吳鼎源一日再啓煩瀆退待物論修撰尹益烈啓請鼎源絢出仕從之
정조 19년 · 강
命抄啓文臣吳泰曾曺錫中拿處尋命放送
정조 19년 · 목
泰曾等以史官不參抄啓文臣領賞班也尋敎以時囚罪人吳泰曾曺錫中放送其餘諸囚今日內令次堂草記勘放
정조 19년 · 강
命前假注書金履永仍察廳任
정조 19년 · 강
命兵判棍治宣傳官趙達洙
정조 19년 · 목
以領賞時擧措顚錯也
정조 19년 · 강
推弘文提學具庠吏曹正郞權晙
정조 19년 · 목
政院啓言中宮殿延祥詩之不爲秘封大違格式而文任之循例科次大是不察弘文提學具庠推考當該製述人吏曹正郞權晙所當重勘而本院請推外無他罰何以爲之允之敎以該文臣從重推考
정조 19년 · 강
推吏曹參判黃昇源
정조 19년 · 목
刑官例不得差祭而祈穀大祭祭官以刑官塡差也
정조 19년 · 강
有政吏曹判書沈煥之參判黃昇源進
정조 19년 · 목
以沈象奎爲副修撰朴宗甲爲禮曹參判朴師燮爲純陵參奉李牧榮爲和陵參奉李檍爲禮賓參奉師燮等竝初仕也
정조 19년 · 강
命畿營射會賞格弓箭等屬取用於軍器寺著爲式
정조 19년 · 목
京畿監司金文淳狀啓以爲本營諸將校射會施賞弓子箭竹區劃請令廟堂稟旨分付敎以軍器寺取用仍以爲例事回諭
정조 19년 · 강
御春塘臺行壯勇營春等試射
정조 19년 · 목
別單額外壯勇衛鐵箭入格閑良尹敏東失一百二十五步二失一百二十步三失一百二十二步直赴殿試將校柳葉箭入格壯勇衛嘉善任慶麗等二人貫一中邊三中各熟馬帖一隻賜給敎鍊官閑良吳再榮邊四中直赴殿試壯勇衛嘉義車道吉等四人貫一中邊二中各熟馬帖一隻賜給敎鍊官嘉善朴枝萬等五人邊三中各半熟馬帖隻賜給善騎隊柳葉箭入格良人金昌佑邊三中直赴會試
정조 19년 · 강
左議政蔡濟恭箚陳病狀乞辭相職賜批
정조 19년 · 목
批以近日寒煖不適歲前則姑難觸冒卿須安心愼攝仍命遣史官傳諭
정조 19년 · 강
右議政尹蓍東上箚乞解所帶提調賜批
정조 19년 · 목
批以箚辭下該曹照例稟處仍命遣史官傳諭○吏曹啓言觀此右議政尹蓍東箚子則以爲臣所帶兼景慕宮司譯院平市署長興庫諸提擧之任照例遞改云景慕宮司譯院乃是都提調衙門平市署長興庫乃是單提調衙門恐不當仍帶而大臣兼帶遞仍當否臣曹不敢擅便請上裁敎以依回啓施行
정조 19년 · 강
安春君烿疏陳病狀乞免祈穀大祭享官賜批許之
정조 19년 · 강
祭酒宋煥箕上疏賜批
정조 19년 · 목
疏略曰臣卽窮閻一學究也鹵莾滅裂最居人下豈料國子新命又降於千萬夢寐之外乎伏乞亟令鐫改仍伏念臣於前疏竊附無隱之義略陳驚惑之忱及承批旨十行諪複如父敎子示以牖迷之意諭以曠想之多端臣奉讀再三不勝惶感而惟臣驚惑猶復如前此固臣孤陋諛寡全昧典故之致而至若己庚年間事之有關於先祖臣者則雖非遺集年譜中所載亦未當放過於可據文蹟故聖敎之勤摯至於如是而疏闇之見鈍滯之性終無以豁然開悟論臣此罪又奚但臣僭妄而已哉伏願亟命有司重勘臣罪以爲爲人臣而迷不知變者之戒批以爾之所辭又何爲而邁邁也今日卽端揆出膺之初筵也端揆之勉于予者其一曰旁招此除爾疏信息甚大益不禁側席之思顧今士風益渝銓選不古矜式之責激揚之效不能無望於山野宿德之人此時予心待爾如渴疏末云云前批已悉諭何庸更煩爾其從速幡然體予至意
정조 19년 · 강
大司諫徐美修上疏賜批
정조 19년 · 목
疏略曰臣老母年近七旬素患痰喘昨今以來一倍添劇伏乞卽賜鐫免俾便歸護臣方丐免何暇及他而第於院啓中柳師文事竊有愚見敢此仰陳焉其子星漢之年前一疏語多酸妄見者憤惋凡有彝性孰不嚴討而但執以爲斷案驅之於逆科則似非稱量原定之道矣噫習俗久詿人志靡定一涉疑似輒加惡名不少舒究轉成因循有識憂歎厥惟久矣向者大僚一箚參互於情迹之間上闡包容之聖德下扶幾汚之世道臣固歎服孰敢容喙哉向於師文前啓之批雖勤速停之敎而第伏念師文罪案卽私室詬罵之說也渠果眞發不道之言則決不可一刻容貸於覆載之間而若因奸賊之中間譸張長置䵝䵢之科則是豈朝家明核之政哉當初發端之臺臣在耳其凶言之虛實傳聞之眞僞一問可知今若嚴覈師文仍又緘問言者則罪案之有無自當昭著謄傳之故紙庶出究竟伏願澄省焉批以爾之所思予豈不思而昧爽以前之事率皆如許此所以刑政不得其理者也爾其勿辭救護母病
정조 19년 · 강
命朴順三獄事依左右相議酌處金先伊付之道臣施以減一等之律
정조 19년 · 목
刑曹啓言因金海府殺獄罪人朴順三獄事回啓有發遣曹郞問于領左右相之命領議政洪樂性以爲痰眩之症近盡添谻獄案之領略肯綮剖析款晦尤無其望云左議政察濟恭以爲當初姜太柱手持刀子突入順三之家惟意作拏則順三父子非木偶人也安得無踢脅打頰之擧乎雖然太柱之致命旣因於足踢要害則殺獄事體不可以死者之先失其道有所容貸於戕害之人但念被打後徒步歸家雖謂之疑端未爲不可且其子渭昌故殺士同之斷案似不可萬分一求生於必死之地則父子之俱爲償命終有欠於聖世欽恤之政順三則特貸一律或似合宜云右議政尹蓍東以爲朴順三之足踢朴太柱至於致命而其子渭昌又因此而入於殺獄無論獄情虛實父子之一時刑訊期於取服其在欽恤審克之義終似如何況有右手足不用之語被打後徒步歸家之疑端者乎順三之貸一律酌處恐不爲失刑云大臣之議如此請上裁敎以兩大臣之議正合予意依議施行之意卽爲行會又啓言丹城縣殺獄罪人金先伊獄事有看詳論理草記之命矣臣等詳閱文案參究情法則一笠之釁初非大事再次之踢非欲必殺而因其酒氣之湧上轉至憤心之激出不顧要害亂加拳足脈錄之傷痕狼藉致命之實因明的則籍令因戲而成殺不可違法而從輕況其毒打掹踢非戲伊鬪者乎似此毆鬪之獄不可以原初事端之由於醉劇有所容貸也明矣如法償命恐無可疑請罪人金先伊連加嚴訊期於得情敎以卿等之言執法當如是而今日卽立春也天地之大德曰生體天理物之道苟有一分然疑之端何可不順時行令乎分付道臣施以減一等之律
정조 19년 · 강
敍堂上堂下違牌坐罷人
정조 19년 · 목
備局啓言正朝在近各陵寢祭官當爲差遣而侍從罷散甚多無以分排云在前如此之時亦有請敍之規矣請堂上堂下侍從違牌坐罷人員竝敍用令該曹口傳付軍職允之
정조 19년 · 강
命三營將臣以宣傳官曹司浮費除弊之方具節目以聞
정조 19년 · 목
訓鍊都監禁衛營御營廳啓言臣等開坐宣傳官廳下隸嚴棍査問則所供內昨日兵曹嚴問之下慌怯失措實無措的仰對之人只以名面所熟誤爲納招今當反覆究問頓覺前招之虛妄蓋癸卯年受敎揭板後按而遵守惟在下隸輩擧行之如何而渠等不善奉行浮費多少惟視曹司之貧富低仰闊狹創出無例之名色以致他廳之效嚬而梁埉柳得源旣無首犯之可證且非近日之創始則乃敢指名誣告者節駭痛故嚴棍十五度敎以首犯時行首已有査勘之命此後除弊之道卿等別具節目啓下莫或更犯
정조 19년 · 강
行祈穀大祭誓戒于仁政殿
정조 19년 · 목
時至具遠遊冠綘紗袍乘輿出協陽門入仁政門降輿陞座祭官及宗親文武百官行禮讀誓文官吏曹判書沈煥之讀誓文訖祭官以下行禮如儀乘輿出仁政門入協陽門還內
정조 19년 · 강
命在鄕抄啓文臣中奉親者竝給由
정조 19년 · 목
因抄啓文臣柳台佐病親呈辭敎以給由在鄕文臣之奉親者竝爲給由使之歲前發行
정조 19년 · 강
分揀加設守門將尹範叙
정조 19년 · 강
勘放時囚李海淸等配柳烇于同福縣
정조 19년 · 목
禁府啓請李海淸杖一百收贖告身盡行追奪放送允之敎以如有功議各減一等又啓請鄭雲達杖一百收贖告身盡行追奪放送愼性眞杖一百收贖告身盡行追奪平海郡徒三年定配允之敎以如有功議各減一等愼性眞則觀於渠供與用意瞞報有異定配則分揀又啓請柳烇杖一百收贖告身盡行追奪勿限年禁錮同福縣流三千里定配允之敎以如有功議各減一等又啓言李海淸功減一等杖九十牧贖奪告身四等鄭雲達愼性眞無功議柳烇功議各減一等杖九十枚贖告身盡行追奪勿限年禁錮徒二年半定配
정조 19년 · 강
命內鍼醫鄭允僑待窠陞實
정조 19년 · 목
內醫院啓言依下敎鄭允僑內鍼醫差下請令該曹付軍職允之敎以待窠陞實
정조 19년 · 강
召見吏曹判書沈煥之兵曹判書李得臣參判徐有大京畿監司金文淳水原留守趙心泰廣州留守徐有隣開城留守李冕膺于便殿
정조 19년 · 강
增置文臣堂下三窠武臣堂上三窠參上二十窠蔭六品四窠
정조 19년 · 목
兵曹判書李得臣啓言以武臣參上增窠事有待大臣簉朝曾經吏判元戎時任吏兵判武將同議稟奏之命臣等與諸將臣爛加商確則皆以爲今此參上窠之加設寔出振淹滯之聖意則其在諸武士取用之道莫如六品窠廣置參上宣傳官一窠守門將六窠中樞都事二窠訓鍊僉正一窠判官二窠主簿八窠合二十窠以此分定武臣堂上窠則以五衛將增設三窠文臣堂下三窠依大典通編訓鍊僉正判官主簿各差一窠以復古規似涉便好而大臣之意亦無異同請以此條件成節目擧行從之○吏曹判書沈煥之啓言今此吏兵曹增窠中蔭六品官四窠自臣曹分屬東班諸閑司增置四員以爲沈滯人甄用之地事有命矣臣謹就東班各衙門中商度分排則通禮院引儀二窠造紙署活人署別提各一窠增設恐爲便當以此就議大臣而大臣之意亦以爲然云請依此增設從之
정조 19년 · 강
命以訓鍊院僉正以下官輪直廟社殿宮守門所
정조 19년 · 목
兵曹判書李得臣啓言守門將今旣增窠矣部將則原額少而直處多實有偏勞之歎經國大典有四品武臣受點守門之規今此訓鍊院多員無非閒任臣意則廟社殿宮四處入直以訓鍊院僉正以下輪回分直不但事勢之便好係是遵古制均勞逸之道故仰達矣從之
정조 19년 · 강
命武兼部將守門將中一窠屬之落仕最久人二窠以宣部守參上前銜取才甄用
정조 19년 · 목
兵曹判書李得臣啓言日前以官制事就議於大臣則大臣以爲參上武臣之落仕未甄終身坎坷最所可矜今此二十窠中除出若爾窠俾作疏通之道而此窠則雖値都政虛司果之時切勿推移以用永爲定式亶合商量云而諸將臣之意亦以爲恰好云臣意則無論原窠增窠武兼部將守門將各一窠除置一窠屬之落仕最久人二窠宣部守參上前銜中射技取才甄用而待其窠陞遷次次取才差代則庶或爲振淹滯獎武藝之一道故仰達矣從之
정조 19년 · 강
命忠州營將柳相亮依例毋得許赴
정조 19년 · 목
兵曹判書李得臣啓言忠州營將柳相亮卽公州人也同道營將之不得許赴旣有年前大臣之筵奏故仰達矣從之
정조 19년 · 강
命始興縣公廨及安養站石橋撥舍等役所入物力以畿營常賑加分耗量宜區劃
정조 19년 · 목
總戎使徐龍輔啓言始興縣公廨未畢役處及安養站石橋撥舍等役今已告完云所入物力不可不區劃今年本道常賑加分耗中量宜取用之意分付畿營似好此是臣待罪畿藩時所設始者而適有言端故敢此仰達從之
정조 19년 · 강
命禁府時囚今日內捧供照律刑曹輕囚及各處拘留人竝卽放送仍命撤毀刑曹拘留間毋敢循襲以此傳敎揭板于司冠公堂
정조 19년 · 목
敎曰歲除隔日禁府時囚皆令今日內捧供草記照律刑曹輕囚及各處拘留卽爲放送而刑曹拘留一款有萬萬駭然者自昔法禁至嚴而近聞依舊蕩然典獄之外設一犴狴於曹中枷械縲絏民不堪困苦者寧有如許紀綱乎若此則五日錄啓逐日囚徒卽無用之空文旣聞之後豈可任置嚴飭該曹自今日修明舊典痛革謬習若不別般嚴立科條未久又當抛棄該房承旨筵退後牌招判堂詳傳筵敎與亞三堂開坐當刻內徹毀所謂拘留之間以其材瓦斥給廛人除治家垈後草記此後更或循襲該堂施以違制之律郞官同律以此傳敎揭板司冠之公堂
정조 19년 · 강
遞同義禁李晩秀朴宗甲以沈頤之爲判義禁具庠爲知義禁洪明浩爲同義禁竝前望也
정조 19년 · 목
敎曰金吾堂上中時帶太常提調及差祭人許遞與未差之代前望單子入之待下批牌拓先參坐後謝恩
정조 19년 · 강
遞判尹具庠右尹洪明浩以李敬懋爲判尹金魯永爲右尹竝前望也
정조 19년 · 목
敎曰京兆堂上中時帶金吾人許遞前望單子入之待下批牌招察任
정조 19년 · 강
命畿內列邑歲前分還
정조 19년 · 목
敎曰歲除隔日而今聞畿伯言姑無朝令不得遍許列邑云邦畿咫尺當令小民飽知歲味星火知委歲前開倉分還事分付
정조 19년 · 강
命時囚吳在斗以御史筵奏議處金命淳草記照律
정조 19년 · 목
禁府啓言振威縣令吳在斗原情以爲繡啓論列其目有五而其中心有所溺雖係皮不存之毛旣不指的則有不敢以臆見伸暴酒戶甚窄近口輒醉故雖於家食無事之時猶不能强近杯酌儘又居官奉法之除乎濫觴云云不必多卞濫刑則待罪本縣于今三載刑具之必準典則民吏之無一致傷通邑之所知焉敢誣乎當此催科之時幸以吏無大逋民不濫受幾至於盡數收殺而其中或不無指徵無處者則勢不得已徵於一族而族之無徵者或徵隣里都計其數本不夥然別音之人可按以數依舊見存則因此流亡實所曖昧而繡衣臚列若是狼藉此莫非濫廁字牧之任不善奉公之致云請刑推得情而旣有草記照律之命請待判下擧行敎以皮不存之毛云者卽無是而有是之謂也繡衣論列旣非道聽塗說則非但四條此一款焉逭有是曰無是之罪乎照律姑置之爲先以御史筵奏議處以聞又啓言榮川郡守全命淳原情以爲加分事則本邑自前七月麥還分給時有他穀傡分給之例且以歉荒之餘民情遑遑急於麥盡之後若非還穀則萬無接濟之道前監司趙鎭宅因備局關有量宜加分之關時監司李泰水到界日面陳七月更分之由從民願便宜加分之數爲七百五十七石仍卽報營而自營門以先已修整加分狀啓不得追入則雖有分給前面陳分給後報營之事何敢以此爲發明之端那移事則大米五百五十五石三升零卽儲置已上下未會減條租四百五十石卽位米太推移出給條儲置先上下事則本邑儲置太米不足於一年需用之中邑規結米春秋分捧故春捧已盡秋捧未及之時若有上下之事則每以還米一時貸下至如上納席子價若不預先劃給則無以趁期措備而儲置米會減則乃在於席子上納尺文考還後上下故自前以還米先期貸給席匠等使之趁時貿草其他不得不前期給價處亦以還米貸下而待會減移施自是流來謬規此非本邑之所獨有亦非渠始自創行而今因已會減雖已充上摘奸時則皆在會減前故以那移懸錄位米太推移出給事則本邑位米太上納時以本色徵捧於窮春貧民其勢末由雖以本色徵捧百餘包穀物陸運無路故自前以留庫租分數出給邸人使之自京換色貿納而待秋分捧於田結以報還穀之貸用此例不知創自何時而行之已久故今年亦依前出給今則皆已收捧吏逋一百十九石零則內外倉萬餘石還上斗量分給各倉不無若干量縮今番摘奸時簸揚斛量之除亦有欠縮以此二款歸於吏逋今雖準數徵捧還穀法意何等嚴重而或因營關而加分或襲邑規而先下自陷於重典云所當請刑而旣有單記照律之命請待判下擧行允之
정조 19년 · 강
命以明日詣景慕宮親行正朝祭
정조 19년 · 목
敎曰除夕在明今歲只餘一日明日過殿宮問安眞殿行禮後當由逌瞻門展拜景慕宮候夜親行正朝祭還宮曉詣眞殿展拜後行禮令該房知悉侍衛及執事官依近例省約磨鍊百官行禮朝廷問安置之事分付○敎曰明日出宮門路永淸門爲之時刻申後待下敎只入正時○因香室受押單子敎以親押又因禮曹省牲器取稟敎以依近例爲之○禮曹啓言景慕宮正朝祭親行時自上當有散致齋之禮而正日只隔二日散齋勢未及如例磨鍊殿下自今日散齋一日於別殿致齋一日於齋殿凡散齋不弔喪問疾不聽樂有司不啓刑殺文書致齋惟啓享事諸享官及近侍之官應從升者竝散齋一日於本司致齋一日於享所諸衛之屬守衛宮門者各於本司淸齋一宿事知委何如允之敎以執事官雖命從略磨鍊與朔望祭享有別進幣奠幣爵酒官依例塡差○因兵曹明日動駕時軍兵磨鍊取稟敎以入直禁軍三十人別將率領宮大門外侍衛挾輦軍以金虎門入直軍三十名爲之壯勇大將率入直馬軍及本營入直鄕軍一哨弘化門入直御營鄕軍三十名隨駕○敎曰明日祈穀祭肄儀相値景慕宮正朝祭親行時執事官及近侍之官令日勿爲齋宿只於享所爲之事分付
정조 19년 · 강
領敦寧兪彥鎬箚請關禮之罪賜批
정조 19년 · 목
箚略曰臣一疾沈淹元氣日陷宛轉床簀與鬼爲隣虛縻敦銜已至多日而尙未祗肅況又歲籥將改慶運方來百僚貢懽忭之忱而臣不得趨簉社壇有親享之命而臣不得陪扈情禮俱闕義分都虧伏枕震悚罔知攸措伏乞亟降威罰治臣闕禮虧分之罪批以漸有勝節云何等多幸未參班聯不必深引卿其益加愼攝仍命遣史官傳諭
정조 19년 · 강
直提學李晚秀以未參太廟春享誓戒上疏請勘賜批重推尋因政府草記命罷職
정조 19년 · 목
疏略曰臣於昨日伏奉吏曹移牒本閣以臣塡差來正月初六日宗廟春享大祭終獻官而今十二月二十九日四更頭誓戒正月初一日肄儀事知委矣臣矇未諦審誤以今日之曉頭認作當日之夜刻恬然私次初不進身矣追伏聞誓戒已行而臣獨不參於諸享官之列噫有國大事莫重於廟享享禮儀節莫先於誓戒一或違制國有常刑臣出入近密每伏覩我聖上凡係祀典一念敬愼之盛德至意而今乃身忝駭奔之職獨後應參之班論其罪犯誅殛亦輕伏乞亟命重勘臣罪批以卿所謂誤以今日之曉頭省作當日之夜刻未及參班於誓戒云者難免太疏率之靑卿則爲先從重推考○議政府啓言明年正月初六日行太廟春享大祭攝行受誓戒今日曉頭行于議政府而終獻官李晚秀無端不爲進參催促之間將致過時故預差刑曹參判趙尙鎭陞實行禮而實差未參事極駭然請直提學李晩秀罷職允之
정조 19년 · 강
命舟橋堂上徐龍輔減下前堂上沈頤之仍察仍命頤之還差備堂及濬川司堂上
정조 19년 · 목
敎曰職務相妨熟手豈若前堂乎舟橋堂上徐龍輔減下前堂上沈頤之仍察而須有備堂兼帶然後濬川司有司堂上可以差下見任亦可以例兼此意令廟堂知悉○備局啓請左參贊沈頤之備局有司堂上還差濬川司有司堂上亦爲差下舟橋堂上使之例兼擧行允之
정조 19년 · 강
命百歲老人加資追榮一體下批三明日政應資老人敎旨安寶後下送各道星火分口仍命重臣李敏輔加資望單懸註令銓曹指一草記
정조 19년 · 목
因慶尙監司李泰永應資老人開坐啓本敎以百歲老人則曾有下敎矣加資下批政與追榮一體下批年以百歲已爲推恩中未及追榮者一體追榮於來初一日年例下批之政觀此漢城府別單重臣崇綠李敏輔以年八十抄報啓下當爲加資而子爲閣臣又當以侍從臣父加資若此則爲疊資卿曹望單當何以懸註乎一當勿施乎草記老人之事有不可知三明政敎旨安寶後該房承旨與有旨同封下送各該道臣使之星火分給以示朝家尊年之意
정조 19년 · 강
以具庠爲分內局提調口傳也
정조 19년 · 강
分揀奉常前提調李晩秀罷職
정조 19년 · 목
政院啓言卽者奉常寺官員來言景慕宮正朝親祭祭物提調當爲監封而都提調洪樂性身病提調纔已罷職姑未出代無以擧行云提調未差之代請開政差出牌招擧行敎以雖是公罪以重事體之意政府草記允下而太常重任不可輕遞今日看品當爲備員前提調李晚秀特爲分揀卽令進詣封進
정조 19년 · 강
命孝昌墓守衛官之代忠義中另擇單付
정조 19년 · 목
禮曹啓言卽接孝昌墓守衛官所報則正朝祭享時兩官當爲備員而守衛官一員有闕未差云請卽令該曹口傳差出敎以忠義中另擇單付差送後草記事分付勳府
정조 19년 · 목
司僕寺啓言分養馬有頉各邑守令每於歲末錄啓請罪自是法典故今年所納分養馬有頉各邑守令現告成册十月內上送之意移文八道監營矣七道則齊到而至於海西屢次促關尙不修來誠極未安請黃海監司徐邁修爲先推考諸道錄啓待海西現告成册來到一體修啓允之
정조 19년 · 강
重推守總使廣州留守關東道臣京畿三南帥臣北兵使永宗僉使仍命慶尙左兵使李潤謙査報稽滯之罪査問草記